Álvaro Fernández Llorente

**Álvaro Fernández Llorente**, tamén coñecido como **Álvaro Ferllo**, nado en Arnedo o 13 de abril de 1998, é un futbolista español que xoga como porteiro no Deportivo da Coruña, da Segunda División.

## Traxectoria 
Comezou a xogar ao fútbol na canteira do CD Arnedo da súa vila natal e entre os 7 e os 14 anos foi convocado habitualmente polas categorías inferiores da Real Sociedad para disputar diferentes torneos. Con só 15 anos debutou co primeiro equipo do Arnedo na Terceira División, nun encontro ante o River Ebro. 

No verán de 2014 fichou polo equipo xuvenil de Osasuna e o 12 de abril de 2015 debutou co equipo filial na Terceira División, saíndo como titular nun empate a un gol contra o Izarra. Tras conseguir o ascenso á Segunda División B e asentado na titularidade, o 25 de setembro de 2016 debutou co primeiro equipo de Osasuna na Primeira División, substituíndo ao lesionado Mario Fernández na segunda metade dunha derrota por 3-1 contra o Villarreal.

O 11 de xullo de 2017 asinou un contrato de tres anos co Monaco, da Ligue 1 de Francia. Con todo, só xogou co equipo filial, regresando a España o 7 de agosto de 2018, tras aceptar unha cesión por un ano ao Extremadura UD. No conxunto de Almendralexo comezou a tempada como suplente, ata que lle arrebatou a titularidade a Manu García a partir da oitava xornada. Porén, a fichaxe do veterano Casto Espinosa en xaneiro relegouno de novo ao banco de suplentes.

En xuño de 2019 desvencellouse do Monaco e asinou un contrato de tres anos co Huesca, que viña de descender á Segunda División. Ás ordes de Míchel, disputou completos 36 dos 42 partidos da tempada, contribuíu ao regreso do club á Primeira División.

O 17 de agosto de 2021 anunciouse a súa cesión por un ano ao Brentford, da Premier League, con opción de compra ao remate da tempada 2021/22. No club inglés estivo á sombra doutro gardameta español, David Raya, e cando este se lesionou en outubro pasou a ocupar a titularidade. Con todo, en xaneiro o adestrador dinamarqués Thomas Frank, decidiu apostar polo seu compatriota Lössl para ocupar a portería ata a recuperación de Raya. Pechou o seu paso polo Brentford Community Stadium cun total de 12 partidos na Premier League e 4 na EFL Cup.

O Brentford non exerceu a súa opción de compra sobre o xogador, polo que para a tempada 2022/23 foi cedido ao Espanyol, da Primeira División. Na primeira parte da tempada, o adestrador galego Diego Martínez alternou na portería a Álvaro Fernández, Benjamin Lecomte e Joan García, ata que a incorporación de Fernando Pacheco no mercado invernal relegou os tres á suplencia. Acabou a campaña cun total de 11 partidos na liga e un na Copa do Rei.

Para a tempada 2023/24 regresou ao Huesca, desta vez na Segunda División. Iniciou a tempada co Cuco Ziganda como adestrador, sendo este substituído por Antonio Hidalgo en outubro, e foi o gardameta elixido por ambos técnicos, polo que disputou os 42 partidos de liga, deixando en 20 deles a portería a cero.

O 13 de agosto de 2024 asinou un contrato dun ano co Sevilla. No conxunto andaluz foi suplente do noruegués Ørjan Nyland, pero unha lesión de ligamentos deste permitiulle a Álvaro Fernández pechar a tempada cun total de 11 encontros disputados. Aínda que renovou co Sevilla por dúas campañas máis, na 2025/26 pasou a ocupar o papel de terceiro gardameta, por detrás de Nyland e o grego Odisseas Vlachodimos, polo que en decembro de 2025 chegou a un acordo co club para rescindir o seu contrato e asinar como novo xogador do Deportivo da Coruña, da Segunda División.

### Selección nacional 
Representou a España en varias categorías inferiores até a selección sub-21, sendo o porteiro titular na Eurocopa Sub-21 de 2021. Debido ao illamento dalgúns xogadores da selección absoluta tras dar positivo nunha proba de COVID-19 o centrocampista Sergio Busquets, o equipo sub-21 de España foi convocado para substituír a absoluta nun partido amigable internacional contra Lituania o 8 de xuño de 2021. Ferllo debutou neste encontro, que terminou nunha vitoria por 4-0, e converteuse no primeiro xogador internacional na historia do Huesca.

Ese mesmo ano foi convocado por Luis de la Fuente para participar nos Xogos Olímpicos de Toquio de 2020. Aínda que non chegou a debutar no torneo, sendo o porteiro titular Unai Simón,​ regresou do Xapón coa medalla de prata despois de que o equipo perdese a final por 2-1 ante o Brasil.

## Estatísticas 
## Palmarés 
;Osasuna Promesas
* **Terceira División (1):** 2015/16.

;Huesca
* **Segunda División (1):** 2019/20.

## Notas